Ulykken skete ved otte-tiden, da to store betonelementer væltede ned over de to mænd på arbejdspladsen. Da ambulance, politi og Thisted Brandvæsen ankom, havde kranføreren selv løftet det ene element væk igen, og manden, der havde fået klemt sin hånd, kunne straks køres på sygehuset. Den anden mand, der var kommet mere alvorligt til skade, lå fortsat med det ene ben fastklemt under betonelementet, der var gået i flere stykker. Han blev befriet med forsigtighed, hvorefter ambulancefolkene stod klar til at tage over. Det oplyser Nordjyske Medier. Politi og Arbejdstilsynet går nu i gang med at foretage en undersøgelse af stedet, for at finde ud af om alle regler er overholdt, og hvordan ulykken kunne ske.
To mænd er kommet til skade ved en arbejdsulykke på en byggeplads i Thisted.